Formule Een: Vettel en Hamilton pak mekaar kaalvuis | Maroela Media
Die Italiaanse Formule Een Grand Prix (die 14de van die seisoen) word Sondag (2 September) op Monza gejaag. Die wipplankryery oor wie die kampioenskapstitel vir 2018 gaan wen en die felheid van die tweestryd neem weekliks toe.
Die topspanne, Mercedes en Ferrari, laat geen steen onaangeroer om die beste motor vir hul renjaers tot beskikking te stel nie. Dit sluit selfs verdere oefeninge en afronding van die spanne se vermoëns in wanneer die kuipe besoek word vir die ruil van bande.
Op die punteleer is Lewis Hamilton (Mercedes) nou net 17 punte voor Sebastian Vettel (Ferrari). Die eerste deel van die seisoen het Hamilton oorheers, maar in die laaste paar wedrenne het dit duidelik geword dat Vettel nog nie oorgegee het nie.
Sebastian Vettel van Duitsland by die Baku Formule 1-stadbaan in Azerbaijan. Foto: AP Photo/Luca Bruno
Verlede week is die Belgiese Formule Een Grand Prix (die 13de wedren van die seisoen) op die Spa-Francorchamps-baan gejaag. Sebastian Vettel (Ferrari) het eerste oor die wenstreep gejaag met Lewis Hamilton (Mercedes) tweede en Max Verstappen (Red Bull) derde.
Die oefenrondes vir die Italiaanse Grand Prix-wedren begin Vrydag en die kwalifisering, wat die wegspringrooster sal bepaal, sal Saterdag afgehandel word.
Die Monza-baan is 5,793 km lank en die eerste Grand Prix is in 1950 daar aangebied. Daar is 11 draaie en die wedren word oor 53 rondes beslis. Daar sal ŉ algehele afstand van 306 km afgelê word.
Mooi man · 1 jaar gelede
Die Monza baan is hoe lank ?? 5793 km..ons moet genoeg biltong kry want dié gaan ñ lang battle wees …ag lag so bq toe ?
Hahahahahahaha daar maak jy nou my dag!
Ek het nou net kom loer… ek dog hulle het mekaar geslaan hahaha.
F1 · 1 jaar gelede
Toe ek ‘kaalvuis’ lees dog ek ons gaan iets nuuts kry oor die ‘tricks’ relletjie ?